На основу члана 200. став 6. Устава Републике Србије,

Влада, уз супотпис председника Републике, доноси

У Р Е Д Б У

о прекршају за кршење Наредбе министра унутрашњих послова о ограничењу и  
забрани кретања лица на територији Републике Србије

Члан 1.

Лице које прекрши забрану из тач. 1. и 2. Наредбе о ограничењу и забрани кретања лица на територији Републике Србије („Службени гласник РС”, број 34/20), казниће се за прекршај новчаном казном од 50.000 до 150.000 динара.

Члан 2.

За прекршај из члана 1. ове уредбе може се покренути и довршити прекршајни поступак, и у случају да је против учиниоца покренут или је у току кривични поступак за кривично дело које обухвата обележја тог прекршаја, без обзира на забрану из члана 8. став 3. Закона о прекршајима („Службени гласник РС”, бр. 65/13, 13/16 и 98/16 – УС).

Члан 3.

Ова уредба ступа на снагу даном објављивања у „Службеном гласнику Републике Србије”.

05 Број: 53-2760/2020

У Београду, 21. марта 2020. године

В Л А Д А

|  |  |
| --- | --- |
| ПРЕДСЕДНИК РЕПУБЛИКЕ  Александар Вучић | ПРЕДСЕДНИК ВЛАДЕ  Ана Брнабић |